Doložka
o posúdení vplyvov

1.	Vplyvy na verejné financie:
Finančné prostriedky na úlohy spojené s podporou rodovej rovnosti budú zabezpečené v rámci kapitoly MPSVR SR ako aj v rámci limitov príslušných rozpočtových kapitol ostatných rezortov. Realizácia úloh nepredstavuje ďalšie zvýšenie finančných prostriedkov nad rámec schváleného rozpočtu verejnej správy na roky 2009 – 2011. Všetky predpokladané výdavky budú v rámci schválených limitov rozpočtu verejnej správy na jednotlivé rozpočtové roky bez dodatočných nárokov na rozpočet verejnej správy.
Plnenie uplatňovania rodovej rovnosti je zabezpečené v rámci Národného strategického referenčného rámca Slovenskej republiky na roky 2007 – 2013, ktorý stanovil národné priority, ktoré budú spolufinancované zo štrukturálnych fondov a Kohézneho fondu v programovom období 2007 – 2013 v nadväznosti na Strategické usmernenia Spoločenstva, ktoré definujú rámce pre intervencie fondov na európskej úrovni. Predovšetkým nariadenie Rady  č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, a ktorým sa zrušuje nariadenie (ES) č. 1260/1999 v článku 16, zaväzuje členské štáty k uplatňovaniu princípov rovnosti príležitostí pri čerpaní štrukturálnej pomoci tak, aby sa v priebehu rôznych etáp vykonávania intervencie fondov podporovala rodová rovnosť a gender mainstreaming. 
V rámci operačného programu Zamestnanosť a sociálna inklúzia boli navrhnuté aktivity, ktoré  budú prispievať k naplneniu podpory rodovej rovnosti a rovnováhy pri zosúladení osobného, rodinného a pracovného života. Realizácia prebieha formou dopytovo orientovaných projektov a pripravovaných národných projektov vrátane podpory Centra (inštitútu) rodovej rovnosti ako nezávislej národnej inštitúcie na podporu implementácie, monitorovania, kontroly, evaluácie ako aj kontinuálneho výskumu rodovej rovnosti a zároveň vytvorenie siete jeho regionálnych inštitucionálnych štruktúr s praktickým dosahom na vzdelávanie, právne, sociálne a psychologické poradenstvo a iné služby.
Vzhľadom na to, že rovnosť príležitostí je horizontálnou prioritou sledovanou v rámci štrukturálnych fondov, predpokladáme čiastočné finančné zabezpečenie uplatňovania rodovej rovnosti v súlade so schválenými operačnými programami a predovšetkým operačným programom Zamestnanosť a sociálna inklúzia. Úlohy spojené s implementáciou a koordináciou horizontálnej priority rovnosť príležitostí plní MPSVR SR, odbor rodovej rovnosti a rovnosti príležitostí prostredníctvom oddelenia podporného strediska k rovnosti príležitostí (www.gender.gov.sk).

2.	Vplyvy na obyvateľov, hospodárenie podnikateľskej sféry a iných právnických osôb: 
       Predkladaný návrh má nepriamy pozitívny dopad na obyvateľov a môže  prispievať k posilneniu uplatňovania princípov rodovej rovnosti vo všetkých politikách a na všetkých úrovniach spoločenského života.

3.	Vplyvy na životné prostredie:  
       Predkladaný návrh nemá dopad na životné prostredie.

4.	Vplyvy na zamestnanosť:
       Predkladaný návrh nemá vplyv na zamestnanosť. Podpora rodovej rovnosti prispieva k  napĺňaniu cieľov lisabonskej stratégie a barcelonských cieľov týkajúcich sa starostlivosti o deti, k vytváraniu podmienok pre rozširovanie možností flexibilných foriem organizácie práce a pracovného času a ústretovosti zamestnávateľov k osobám s rodinnými povinnosťami a zodpovednosťou, môže prispieť k  eliminovaniu diskriminačných prvkov trhu práce.

5.	Vplyvy na podnikateľské prostredie:
       Predkladaný materiál nemá vplyv na podnikateľské prostredie.